User talk:خالد ندیم

ڈاکٹر خالد ندیم
معروف محقق اور معلم ڈاکٹر خالد ندیم کے والدین (حاجی عنایت علی و حمیدہ خاتون) امرتسر (ہندوستان) سے ہجرت کر کے پنجاب کے ایک شہر شیخوپورہ میں آ کر آباد ہوئے۔ خالد ندیم 9 فروری 1963ء کو شیخوپورہ (پاکستان) میں پیدا ہوئے۔ ابتدائی تعلیم شیخوپورہ ہی سے حاصل کی۔ 2007ء میں معروف ڈاکٹر رفیع الدین ہاشمی کی نگرانی میں ’’ڈاکٹر اختر حسین راے پوری، احوال و آثار‘‘ کے عنوان سے پنجاب یونیورسٹی اورینٹل کالج لاہور سے پی ایچ ڈی کی ڈگری حاصل کی۔ دسمبر 1986ء سے پنجاب کے گورنمنٹ کالجز آف کامرس میں تدریسی خدمات انجام دیتے رہے اور اس دَوران شرق پور (ضلع شیخوپورہ)، شیخوپورہ شہر، منکیرہ (ضلع بھکر)، نارووال، نوشہرہ ورکاں (ضلع گوجرانوالہ)، حافظ آباد اور شیخوپورہ شہر میں تعینات رہے۔ اگست 2008ء سے سرگودھا یونیورسٹی کے شعبہ اردو سے منسلک ہیں۔ اس دَوران میں نومبر 2014ء سے جون 2016ء تک یونیورسٹی کے سب کیمپس بھکر میں انچارج شعبہ اردو رہے۔ ان دِنوں وہ ایسوسی ایٹ پروفیسر کی حیثیت سے کام کر رہے ہیں۔ پاکستان اور ہندوستان کے مؤقر جرائد میں ان کے مضامین شائع ہوتے رہتے ہیں۔ ان کی تصانیف و تالیف کی تفصیل یوں ہے: میرؔ سے فیضؔ تک (تخلیقات لاہور، دارالاشاعت مصطفائی دہلی)۔ ایسے ہوتے ہیں وہ نامے (ہم سفر لاہور)۔ حضورؐ بحیثیت سپہ سالار، ترجمہ (دارالحکمت لاہور، اریب پبلی کیشنز دہلی)۔ ارمغانِ رفیع الدین ہاشمی، مرتبہ (الفتح پبلی کیشنز راولپنڈی)۔ اقبالیاتی مکاتیب (الفتح پبلی کیشنز راولپنڈی)۔ شبلی کی آپ بیتی (نشریات لاہور، دارالمصنّفین شبلی اکیڈمی اعظم گڑھ، اریب پبلی کیشنز دہلی)۔ آپ بیتی علامہ اقبال (نشریات لاہور، مغربی بنگال اردو اکیڈمی کلکتہ، فرید بک ڈپو دہلی)۔ اردو ترجمہ مکاتیبِ شبلی (دارالمصنّفین شبلی اکیڈمی اعظم گڑھ)۔ جہانِ تلمیحات (نشریات لاہور)۔ شبلی شکنی کی روایت (نشریات لاہور)۔ عہدِ حاضر کا فکری بحران اور اقبال (نشریات لاہور)۔ آپ بیتی مرزا غالب (نشریات لاہور)۔ ڈاکٹر خالد ندیم مئی جون 2015ء میں مغربی بنگال اردو اکیڈمی کلکتہ کے زیرِ اہتمام منعقدہ تین روزہ جشن اقبال میں شرکت کے لیے ہندوستان جا چکے ہیں۔ اس دَوران میں انھوں نے دارالمصنّفین شبلی اکیڈمی اعظم گڑھ، اردو اکیڈم دہلی، غالب انسٹیٹیوٹ، جامعہ ملیہ اسلامیہ، انجمن ترقی اردو ہند کا بھی دَورہ کیا۔